Document ID: 32006D0893

ODLOČBA KOMISIJE
z dne 5. decembra 2006
o umiku sklicevanja na standard EN 10080:2005 „Jeklo za armiranje betona - Varivo armaturno jeklo - Splošno“ v skladu z Direktivo Sveta 89/106/EGS
(notificirano pod dokumentarno številko C(2006) 5869)
(Besedilo velja za EGP)
(2006/893/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode (1), in zlasti člena 5(1) Direktive,
ob upoštevanju mnenja Stalnega odbora za gradbeništvo,
ob upoštevanju mnenja Stalnega odbora, ustanovljenega v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov ter pravil o storitvah informacijske družbe (2),
ob upoštevanju naslednjega:
(1)
Evropski odbor za standardizacijo (CEN) je 21. aprila 2005 določil standard EN 10080:2005 „Jeklo za armiranje betona - Varivo armaturno jeklo - Splošno“. Sklicevanje na standard je bilo v skladu s členom 7(3) Direktive 89/106/EGS v Uradnem listu Evropske unije prvič objavljeno 14. decembra 2005 (3) in drugič 8. junija 2006 (4).
(2)
Italija in Komisija sta vložili uradni ugovor v zvezi s standardom EN 10080:2005.
(3)
Italija je v svojem uradnem ugovoru navedla, da EN 10080:2005 ne izpolnjuje bistvene zahteve mehanske odpornosti in stabilnosti iz Priloge I k Direktivi 89/106/EGS, ker ne razločuje jasno predvidene uporabe armaturnega jekla, tj. armaturnega jekla s posebnimi zahtevami za uporabo na potresnih območjih, ki je pomemben varnostni vidik del, ki se izvajajo v Italiji.
(4)
Komisija je v svojem uradnem ugovoru navedla, da Priloga ZA k standardu EN 10080:2005 predvideva navedbo o zmogljivosti glede na tehnične razrede, sam standard pa ne opredeljuje niti tehničnih razredov niti ustreznih tehničnih zmogljivosti.
(5)
Preučitev ugovorov, predloženih glede sklicevanja na standard EN 10080:2005 „Jeklo za armiranje betona - Varivo armaturno jeklo - Splošno“ je pokazala, da je treba sklicevanje na standard EN 10080:2005 umakniti s seznama usklajenih standardov v Uradnem listu Evropske unije, tako da se pri skladnosti z nacionalnimi standardi, ki so prevzeli usklajeni standard EN 10080:2005, ne domneva o ustreznosti izdelka za uporabo in skladnosti z ustreznimi določbami Direktive 89/106/EGS -
SPREJELA NASLEDNJO ODLOČBO:
Člen 1
Sklicevanje na standard EN 10080:2005 „Jeklo za armiranje betona - Varivo armaturno jeklo - Splošno“ se umakne s seznama usklajenih standardov, objavljenega v Uradnem listu Evropske unije.
Člen 2
Ta odločba je naslovljena na države članice.
V Bruslju, 5. decembra 2006

Labels: 7
1